Ses vas oor renosterstroperyArgieffoto: viechfisch, Pixabay Ses mans is vandeesweek in die Hluhluwe Imfolozi-natuurreservaat in KwaZulu-Natal in hegtenis geneem in verband met renosterstropery. “Een persoon is aanvanklik buite die natuurreservaat in hegtenis geneem, en nog vyf persone is daarna by ŉ bed-en-ontbyt-gastehuis in Nongoma in hegtenis geneem,” het brig. Vishnu Naidoo, woordvoerder van die polisie, gesê. Leon Steven Staltz (32), Thabo Mohlala (31), Holy Ndlovu (27), George Kenneth Ndlovu (40), Given Mokoena (37) en Thabani Sbusiso Mdlalose (32). van Mpumalanga, het Dinsdag in die Matubatuba-landdroshof verskyn op aanklag van die besit van ongelisensieerde vuurwapens en ammunisie en sameswering om renosters te stroop. “Al die verdagtes bly in aanhouding vir verdere ondersoek. Hulle sal volgende week voor ŉ landdros in KwaMsane verskyn,” het Naidoo bygevoeg. Die taakspan het beslag gelê op ŉ jaggeweer, verskeie patrone, messe, ŉ knaldemper en reënjasse. Die jaggeweer word vir ballistiese toetse gestuur om te bepaal of dit tydens enige ander misdryf gebruik is.